આસિફાનો મૃતદેહ મળી આવ્યા પછી આખરે રાજ્ય સરકારે તપાસ હાથ ધરી અને પોલીસ સહિતના શકમંદોને પકડવામાં રાજકારણ ખેલાયું. બળાત્કાર અને હત્યાની નિંદા કરવાને બદલે, ન્યાયની માગણી કરવાને બદલે રાજકારણીઓ અને વકીલોએ આરોપીઓ સાથે હાથ મિલાવ્યા. જમ્મુ અને કાશ્મીર પોલીસની ક્ષમતા અને નિષ્પક્ષતા પર શંકાના વાદળો ઘેરાતા માગણી થઈ કે કેન્દ્ર સરકારે આ કેસને સીબીઆઈને હવાલે કરી દેવો જોઈએ. ભાજપના સભ્યો દ્વારા સમર્થિત હિન્દુ એકતા મંચે આરોપીઓ માટે ન્યાયની માગણી સાથે રાષ્ટ્રધ્વજ સાથે રેલી કાઢી અને વકીલો સદેહે પોલીસને ચાર્જશીટ કરતા રોકવા માટે પ્રયાસ કરતા હતા. આ બધામાં, એક નાની બાળકી પર બળાત્કાર કરવામાં આવ્યો હતો, તેને પારાવાર યાતનાઓ અપાઈ હતી અને તેની હત્યા કરી દેવાઈ હતી એ સત્ય હકીકત કોરાણે રહી ગઈ હતી.